Ο **Λαρς Λόκε Ράσμουσεν** (Lars Løkke Rasmussen) είναι Δανός πολιτικός, πρωθυπουργός της χώρας από τις 28 Ιουνίου 2015. Ήταν ξανά πρωθυπουργός από τις 5 Απριλίου του 2009 ως τις 3 Οκτωβρίου 2011. Κατά τις πρωθυπουργικές θητείες του Άντερς Φογκ Ράσμουσεν, με τον οποίο έχει συνωνυμία, υπήρξε υπουργός Εσωτερικών, Υγείας και Οικονομικών. Ανήκει στο Κόμμα των Φιλελευθέρων (Venstre) του οποίου είναι και προσωρινός πρόεδρος. Εκλέγεται βουλευτής από το 1994.

Πρώτα χρόνια και εκπαίδευση
---------------------------

Γεννήθηκε στο Βάιλε (Vejle) στις 15 Μαΐου του 1964. Το Λόκε στο όνομά του είναι το πατρικό όνομα της μητέρας του. Τέλειωσε το Γυμνάσιο το 1983. Απέκτησε πτυχίο Νομικής από το πανεπιστήμιο της Κοπεγχάγης το 1992. Την περίοδο από το 1990 ως το 1995 εργάστηκε ως σύμβουλος. Παντρεύτηκε τη Σόλρουν Λόκε Ράσμουσεν (*Sólrun Løkke Rasmussen*) και απέκτησαν τρία παιδιά.

Πολιτική καριέρα
----------------

Ήταν πρόεδρος της νεολαίας του Κόμματος των Φιλελευθέρων την περίοδο από το 1986 ως το 1989. Το 1988 εστάλη στο Αφγανιστάν έπειτα από την απόφαση του κόμματός του να ενισχύσει οικονομικά με 600.000 κορόνες Δανίας τους Μουτζαχεντίν στον αγώνα τους εναντίον των Σοβιετικών. Μάλιστα μια φωτογραφία του *Jørn Stjerneklar* δείχνει τον Ράσμουσενν να είναι ντυμένος Μουτζαχεντίν και να κρατά ένα όπλο Καλάζνικοφ στην πλάτη του.
Από το 1998 ως το 2001 υπηρέτησε ως δήμαρχος της κομητείας του Φρέντρικσμποργκ. Η εκλογή του στη δημαρχία έγινε την ίδια χρονιά που ο Άντερς Φογκ Ράσμουσεν ανέλαβε πρόεδρος του Κόμματος των Φιλελευθέρων.

Το 2001 εισήλθε στην κυβέρνηση του Ράσμουσεν ως υπουργός Εσωτερικών και Υγείας, αξίωμα στο οποίο παρέμεινε ως το 2007. Από το 2007 ως το 2009 υπηρέτησε ως υπουργός Οικονομικών. Το 2002 διαπραγματεύτηκε μια συμφωνία ανάμεσα στο Κόμμα των Φιλελευθέρων, τους Συντηρητικούς τους Σοσιαλδημοκράτες και το Λαϊκό Κόμμα της Δανίας, παρέχοντας στους ασθενείς των νοσοκομείων το δικαίωμα να επιλέγουν μια ιδιωτική κλινική, όταν το εθνικό σύστημα υγείας δεν μπορούσε να περιθάλψει τον ασθενή σε διάστημα εντός δύο μηνών. Το 2007 το χρονικό αυτό όριο μειώθηκε σοτν έναν μήνα. Το έργο του στο υπουργείο Εσωτερικών χαρακτηρίζεται από τη μεταρρύθμιση στη διοικητική διαίρεση της χώρας, καθώς οι 271 δήμοι μειώθηκαν σε 98 και καταργήθηκαν οι 14 κομητείες. Οι τελευταίες αντικαταστάθηκαν από περιοχές (*regions*).

Ως υπουργός Οικονομικών το Φεβρουάριο του 2009 προώθησε μεταρρυθμίσεις στο φορολογικό σύστημα, με τη μείωση του εισοδηματικού φόρου και την αύξηση των φόρων που αφορούν τη μόλυνση του περιβάλλοντος. Λίγο νωρίτερα ο Ράσμουσεν είχε κατηγορηθεί από τα ΜΜΕ ότι είχε χρεώσει στο κράτος ιδιωτικά του έξοδα για εστιατόρια, ταξί, τσιγάρα και ξενοδοχεία, τις περιόδους που ήταν δήμαρχος και υπουργός.

### Πρωθυπουργός

Στις 4 Απριλίου του 2009 το NATO αποφάσισε ότι ο πρωθυπουργός Άντερς Φογκ Ράσμουσεν θα αντικαταστήσει τον Γιάαπ ντε Χουπ Σέφερ στο αξίωμα του Γενικού Γραμματέα της συμμαχίας. Την ίδια μέρα ο Φογκ Ράσμουσεν δήλωσε ότι θα παραιτηθεί στις 5 Απριλίου του 2009. Ως εκπρόσωπος του μεγαλύτερου κόμματος στο Κοινοβούλιο, ο Λαρς Λόκε Ράσμουσεν ανέλαβε την πρωθυπουργία. Στις 7 Απριλίου του 2009 ο πρωθυπουργός ανακοίνωσε τη σύνθεση της κυβέρνησής του. Δύο χρόνια αργότερα, στις 26 Αυγούστου 2011, ο Ράσμουσεν προκήρυξε πρόωρες εκλογές στον απόηχο της οικονομικής κρίσης, για τις 15 Σεπτεμβρίου. Η απόφαση για πρόωρες εκλογές οφείλεται κατά μεγάλο μέρος στην αποτυχία του Ράσμουσεν να έρθει σε συμφωνία με το Δανικό Λαϊκό Κόμμα σε ένα «πακέτο» οικονομικής ανάπτυξης 2,1 δισ. δολαρίων .

### Εκλογές 2011

Οι γενικές εκλογές διεξήχθησαν στις 15 Σεπτεμβρίου 2011. Το κυβερνών Φιλελεύθερο Κόμμα κόμμα ηττήθηκε και πρωθυπουργός έγινε για πρώτη φορά μία γυναίκα, η Χέλε Τόρνινγκ-Σμιτ από το Σοσιαλδημοκρατικό Κόμμα. Ο Ράσμουσεν έγινε αρχηγός της αντιπολίτευσης και παρέμεινε ως το 2015.

### Εκλογές 2015

Η κεντροδεξιά συμμαχία της αντιπολίτευσης *Φιλελεύθερο Κόμμα* κέρδισε τις βουλευτικές εκλογές, που διεξήχθησαν στις 18 Ιουνίου 2015, παρότι οι Σοσιαλδημοκράτες παρέμειναν το μεγαλύτερο κόμμα στη Δανία. Το αντιμεταναστευτικό Δανικό Λαϊκό Κόμμα έγινε το δεύτερο στη Βουλή.  Έτσι, ο Λαρς Λόκε Ράσμουσεν επέστρεψε στην πρωθυπουργία και σχημάτισε κυβέρνηση μειοψηφίας στις 28 Ιουνίου 2015..

### Εκλογές 2019

Στις γενικές εκλογές που έγιναν στις 5 Ιουνίου 2019 το Φιλελεύθερο κόμμα ήρθε δεύτερο και έτσι το Σοσιαλδημοκρατικό κόμμα με το κόκκινο μπλοκ (Σοσιαλδημοκράτες, Σοσιαλιστές, Σοσιαλιστικό Λαϊκό Κόμμα, Κόκκινο-Πράσινο Συνασπισμό, Σοσιαλδημοκρατικό Κόμμα των Φαρόων και Σίμιουτ της Γροιλανδίας) κέρδισε την πλειοψηφία των 94 από τις 179 έδρες και έτσι στις 27 Ιουνίου 2019 τον διαδέχθηκε στο αξίωμα της πρωθυπουργίας η Μέττε Φρεντέρικσεν.

Παραπομπές
----------

1. ↑  Σύμφωνα με το *Statistics Denmark*, το *Rasmussen* αποτελεί το ένατο κοινότερο επώνυμο στη Δανία:  Αρχειοθετήθηκε 2009-10-16 στο Wayback Machine.
2. ↑  «I Afghanistan med Lars Løkke Rasmussen» (στα δανικά). Politiken. 25-02-2009. Αρχειοθετήθηκε από το πρωτότυπο στις 2009-02-26.. Ανακτήθηκε στις 07-04-2009.
3. ↑  «Regeringens populistiske narreværk» (στα δανικά). Politiken. 24-03-2009. Αρχειοθετήθηκε από το πρωτότυπο στις 2009-03-27.. Ανακτήθηκε στις 04-04-2009.
4. ↑  «Nu er skattereformen på plads» (στα δανικά). Politiken. 01-03-2009.. Ανακτήθηκε στις 04-04-2009.
5. ↑  «Amtsrådspolitikere vil undersøge Løkkes bilagsrod» (στα Danish). Politiken. 23-05-2003.. Ανακτήθηκε στις 04-04-2009.
6. ↑  «Lars Løkke på flere hotelbesøg» (στα δανικά). Politiken. 22-05-2003. Αρχειοθετήθηκε από το πρωτότυπο στις 2011-06-06.. Ανακτήθηκε στις 04-04-2009.
7. ↑  BBC NEWS | Europe | Extra Nato troops for Afghan poll
8. ↑  Ημερησία, Η ύφεση φέρνει πρόωρες εκλογές και στη Δανία, 27-8-2011.
9. ↑  Δανία: Νίκη των Σοσιαλδημοκρατών στις εκλογές, Το Βήμα, ηλεκτρονική έκδοση, 16-9-2011.
10. ↑  Danish election: Opposition bloc wins, BBC, 19-6-2015.
11. ↑  «Her er hele Lars Løkkes ministerhold». jyllands-posten.dk. 28 Ιουνίου 2015. Ανακτήθηκε στις 28 Ιουνίου 2015.

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Λαρς Λόκε Ράσμουσεν** |

  


|  |  |  |  |  |
| --- | --- | --- | --- | --- |
| 

| π • σ • ε
Πρωθυπουργοί της Δανίας (1918–) |
| --- |
|  |
| 
* Καρλ Τέοντορ Τσάλε
* Ότο Λίμπε
* Μίχαελ Πέντερσεν Φρίις
* Νιλς Νέεργκαρντ
* Θόρβαλντ Στάουνινγκ
* Τόμας Μάντσεν-Μίγκνταλ
* Βίλχελμ Μπουλ
* Έρικ Σκαβένιους
* Κνουτ Κρίστενσεν
* Χανς Χέντοφτ
* Έρικ Έρικσεν
* Χανς Κρίστιαν Χάνσεν
* Βίγκο Κάμπμαν
* Γενς Ότο Κραγκ
* Χίλμαρ Μπάουνσγκαρντ
* Άνκερ Γιόργκενσεν
* Πάουλ Χάρτλινγκ
* Πάουλ Σλίτερ
* Πάουλ Νιρούπ Ράσμουσεν
* Άντερς Φογκ Ράσμουσεν
* Λαρς Λόκε Ράσμουσεν
* Χέλε Τόρνινγκ-Σμιτ
* Μέττε Φρεντέρικσεν
 |  |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 9638250
* LCCN: no2007139565
* ISNI: 0000 0001 1437 6170
* GND: 142505242

 |

 |